b'\n_START_ARTICLE_\nDHC-1 Chipmunk\n_START_SECTION_\nDesign og udvikling\n_START_PARAGRAPH_\nChipmunk\'en var designet til at afl\xc3\xb8se skoleflyet de Havilland Tiger Moth, et traditionelt bygget biplan, der var meget udbredt f\xc3\xb8r og under anden verdenskrig. Wsiewo\xc5\x82od Jakimiuk, en polsk ingeni\xc3\xb8r, der havde designet en r\xc3\xa6kke PZL jagerfly f\xc3\xb8r krigen, skabte Chipmunk\'en som de Havilland Aircraft of Canada Ltd\'s f\xc3\xb8rste egenh\xc3\xa6ndige design. Den er et helmetals, lavvinget, tandem to-s\xc3\xa6det, enmotors fly med et konventionelt halehjuls understel og stofbekl\xc3\xa6dte kontrolflader. Vingerne er ogs\xc3\xa5 stofbekl\xc3\xa6dte agten for hovedbj\xc3\xa6lken._NEWLINE_En klar plexiglas hood eller d\xc3\xa6ksk\xc3\xa6rm d\xc3\xa6kker pilotens/studentens (forreste) og instrukt\xc3\xb8rens/passagerens (bageste) s\xc3\xa6der. Chipmunk prototypen, CF-DIO-X, fl\xc3\xb8j for f\xc3\xb8rste gang den 22. maj 1946 fra Downsview, Toronto med testpiloten Pat Fillingham i cockpittet. Fillingham var udl\xc3\xa5nt af moderfirmaet de Havilland Aircraft Company i England. Produktionsversionen af Chipmunk\'en var udstyret med en 145\xc2\xa0hk (107\xc2\xa0kW) de Havilland Gipsy Major 8 r\xc3\xa6kkemotor, hvorimod prototypen havde en 145\xc2\xa0hk Gipsy Major 1C._NEWLINE_Tre Chipmunk fly, serienumre 1, 10 og 11, blev evalueret af Aeroplane and Armament Experimental Establishment (A&AEE) p\xc3\xa5 flyvestation RAF Boscombe Down i Wiltshire, England. Resultatet blev at den fuldt kunstflyvningsdygtige Chipmunk blev bestilt som det grundl\xc3\xa6ggende skolefly for Royal Air Force (For eksempel fik Prins Philip sin allerf\xc3\xb8rste flyvetime i en Chipmunk i 1952). Fra april 1950 benyttede Flyvev\xc3\xa5bnet ogs\xc3\xa5 Chipmunk, hovedsageligt ved flyveskolen p\xc3\xa5 Flyvestation Avn\xc3\xb8. _NEWLINE_Britisk-byggede og tidlige Canadisk-byggede Chipmunks er visuelt anderledes end de senere Canadisk-byggede RCAF/Libanesiske versioner. De sene Canadisk-byggede fly har en \'boble\' hood over cockpittet, hvorimod de tidlige Canadiske og samtlige Portugisisk- eller Britisk-byggede fly har en \'drivhus\' hood, sammensat af adskillige stykker plexiglas i en metalramme. De bageste paneler bulner en anelse udad for at give instrukt\xc3\xb8ren bedre udsyn._NEWLINE_Fra 1950erene og frem er Chipmunk\'en ogs\xc3\xa5 blevet et popul\xc3\xa6rt civilt fly til s\xc3\xa5 forskellige form\xc3\xa5l som uddannelse, rekreativ flyvning, kunstflyvning og spr\xc3\xb8jtning med plantebeskyttelsesmidler (\'crop dusting\'). De fleste civile Chipmunks er frasolgte milit\xc3\xa6rfly._NEWLINE_En videreudvikling af Chipmunk\'ens cockpit med s\xc3\xa6dene ved siden af hinanden blev designet med betegnelsen DHC-2, men den gik ikke i produktion.\n_START_SECTION_\nCanada\n_START_PARAGRAPH_\nRCAF modtog det f\xc3\xb8rste DHC-1 Chipmunk i 1948, som den f\xc3\xb8rste af en lang produktionsserie af de 217 Chipmunks, der blev bygget i Canada. Chipmunk var det f\xc3\xb8rste Canadisk-designede fly, der blev bygget p\xc3\xa5 licens i udlandet, med hovedparten af hjemmeproduktionen leveret til RCAF, men Canadiske Chipmunks blev ogs\xc3\xa5 solgt til \xc3\x86gypten, Libanon og Thailand._NEWLINE_Af de 113 i RCAF tjeneste, blev 79 Chipmunks benyttet som begyndertr\xc3\xa6nere, og 34 tildelt forskellige flyveklubber med henblik p\xc3\xa5 \'opfrisknings\'tr\xc3\xa6ning for RCAF Reservepiloter._NEWLINE_Det sidste eksemplar forblev i tjeneste som CF tr\xc3\xa6ner indtil 1972. Chipmunkens lange tjenestetid var tildels p\xc3\xa5 grund af dens evner som fuldt kunstflyvningsdygtig, og dens fremragende flyveegenskaber, som gjorde det til en forn\xc3\xb8jelse at flyve den. Det er, p\xc3\xa5 trods af sin alder, et mekanisk sundt fly, og som en konsekvens heraf er der stadig mange ex-RCAF Chipmunks i drift verden over.\n_START_SECTION_\nStorbritannien\n_START_PARAGRAPH_\nRoyal Air Force modtog 735 Chipmunks, designeret de Havilland Chipmunk T.10, fabrikeret i UK af de Havilland moderselskabet, i overensstemmelse med Air Ministry specification 8/48 som en afl\xc3\xb8ser for Tiger Moth. Produktionen begyndte i DH\'s Hatfield fabrik, men blev snart flyttet til deres fabrik ved Hawarden Airport, Broughton t\xc3\xa6t ved Chester. Til at begynde med gjorde de tjeneste hos Reserve Flying Squadrons (RFS) under RAF Volunteer Reserve (VR), s\xc3\xa5vel som ved University Air Squadrons. Chipmunk blev taget i aktiv tjeneste i Cypern under Cypernkrisen i 1958, og benyttet til interne sikkerheds- og overv\xc3\xa5gningsflyvninger. Otte adskilte fly blev transporteret i lastrummet p\xc3\xa5 Blackburn Beverley transportfly. Efter samling indgik de i 114 Squadron et stykke ind i 1959. Fra 1956 til 1990 blev Chipmunks fra RAF Gatow Station Flight benyttet af BRIXMIS til ford\xc3\xa6kt rekognoscering over Berlin omr\xc3\xa5det. Chipmunk T.10 blev ogs\xc3\xa5 benyttet af Army Air Corps og Fleet Air Arm for grundl\xc3\xa6ggende tr\xc3\xa6ning._NEWLINE_Chipmunks forblev i tjeneste hos ATC Air Experience Flights indtil 1996 (den sidste AEF der benyttede Chipmunk var No. 10 Air Experience Flight, RAF Woodvale) hvor de blev erstattet med Scottish Aviation Bulldog. De sidste Chipmunks i milit\xc3\xa6r tjeneste bliver stadig brugt af British historic flights \xe2\x80\x93 RAF Battle of Britain Memorial Flight (inklusive et af Gatow flyene), og Royal Navy and Army historic flights, for at holde ders piloter i tr\xc3\xa6ning med halehjulsfly. Cockpit sektionen fra nogle tidligere RAF Chipmunks er blevet benyttet som station\xc3\xa6re tr\xc3\xa6nere. De bliver popul\xc3\xa6rt kaldet "Chippax" tr\xc3\xa6nere.\n_START_SECTION_\nDanmark\n_START_PARAGRAPH_\nH\xc3\xa6rens og S\xc3\xb8v\xc3\xa6rnets flyveledelse skrev i slutningen af 1949 kontrakt med de Havilland om leveringen af 10 britisk byggede Mk.20 Chipmunks. Flyene ankom i 1950. Fra 1952 blev yderligere 17 fly af samme type leveret. De fleste Chipmunks gjorde tjeneste ved flyveskolen p\xc3\xa5 Flyvestation Avn\xc3\xb8, og indtil flyene blev afl\xc3\xb8st af Saab T-17 i 1976, blev der uddannet over 2500 elever i dem. Prins Henrik fik sin allerf\xc3\xb8rste flyvetime i en Chipmunk 13. juni 1968._NEWLINE_Igennem tiden blev to af flyene overf\xc3\xb8rt til mekanikerskolen p\xc3\xa5 Flyvestation V\xc3\xa6rl\xc3\xb8se, et solgt til et belgisk flymuseum, to overdraget til Danmarks Flymuseum, og fire havarerede - det ene havari i 1963 desv\xc3\xa6rre med d\xc3\xb8delig udgang. Enkelte flys sk\xc3\xa6bne er ukendt._NEWLINE_De fleste af de resterende 16 Chipmunks blev frasolgt p\xc3\xa5 auktion i 1976, hovedsageligt til civilt brug.\n_START_SECTION_\nProduktion\n_START_PARAGRAPH_\nDHC i Downsview, Canada byggede 217 Chipmunks, de sidste i 1956. I alt 1,000 blev bygget af DH i England, f\xc3\xb8rst p\xc3\xa5 Hatfield Aerodrome, senere p\xc3\xa5 Hawarden Aerodrome. Yderligere 66 Chipmunks blev licens-bygget af OGMA (Oficinas Gerais de Material Aeron\xc3\xa1utico), i Alverca do Ribatejo, Portugal fra 1955 til 1961, for det Portugisiske Luftv\xc3\xa5ben.\n_START_SECTION_\nCivile operat\xc3\xb8rer\n_START_PARAGRAPH_\nChipmunk\'en er stadigt popul\xc3\xa6r, b\xc3\xa5de med flyveklubber og private ejere i mange lande over det meste af verden._NEWLINE_Der er i \xc3\xb8jeblikket registreret 14 aktive civile Chipmunks i Danmark. Dette er betragteligt, da milit\xc3\xa6ret i alt indk\xc3\xb8bte 27 stk. Yderligere 7 Chipmunks er i det danske register, men er af forskellige \xc3\xa5rsager (havari, frasalg etc.) udg\xc3\xa5et. Samtlige fly er bygget i Storbritannien. P\xc3\xa5 n\xc3\xa6r en enkelt Mk.21, er de alle af Mk.22._NEWLINE_Ikke mindre end 12 af de 14 aktive fly og deres piloter er medlemmer af den samme brugergruppe, "Chip Chaps". Det g\xc3\xb8r gruppen til den absolut st\xc3\xb8rste Chipmunk brugergruppe i Norden. Gruppens medlemmer m\xc3\xb8des regelm\xc3\xa6ssigt for at \xc3\xb8ve formationsflyvning, optr\xc3\xa6de med flyene ved airshows, og have socialt samv\xc3\xa6r om en f\xc3\xa6lles hobby.'